**Аграрният въпрос в България през ХХ век**

**Анотация на курса**

Курсът си поставя за цел да разгледа многостранно аграрния въпрос в България от неговото възникване в зората на Българското освобождение до края на ХХ век. Другата му важна цел е да постави този крайъгълен за българите проблем в контекста на цялостното обществено, идейно и социално-политическо развитие на страната през разглеждания период. С оглед на тези цели, той си поставя и няколко произтичащи от тях задачи. Първата е очертаването на общата картина на поземлената собственост в страната и на основните проблеми пред българското село. На второ място той си поставя за задача да проследи зараждането и развитието на организираното селско движение, както и мястото на аграрния въпрос в програмните виждания на основните политически партии в страната. Другият кръг от проблеми е свързан с осъществяването на дело на различните стратегии за модернизация на българското село – чрез свободно кооперативно сдружаване, чрез комасация, чрез протекционизъм в селското стопанство и т. н. Централно място е отделено на формирането на съветския колхозен модел и на неговото налагане в годините след Втората световна война. Очертани са основните инструменти и механизми за натиск върху селячеството в хода на започналата насилствена колективизация, както и основните характеристики на наложения нов аграрен модел. В края на курса се прави преглед на процеса на деколективизация на българското село през 90-те години на ХХ век и основните последици и резултати от този процес.